กรมอนามัย แนะวัดและศาสนสถานทุกแห่ง ล้างส้วมให้สะอาดรองรับการเดินทางท่องเที่ยวของประชาชนช่วงวันหยุดยาว
นายแพทย์ สุวรรณชัย วัฒนายิ่งเจริญชัย อธิบดีกรมอนามัย พร้อมด้วยนายแพทย์ชาตรี  เมธาธราธิป ผู้อำนวยการศูนย์อนามัยที่ 7 ขอนแก่น และคณะ ลงพื้นที่เยี่ยมเสริมพลังการดำเนินงานของพระคิลานุปัฏฐาก ตรวจเยี่ยมส้วมของวัดที่ผ่านมาตรฐานส้วมสาธารณะระดับประเทศ และมาตรการป้องกันการแพร่ระบาดเชื้อโรคโควิค-19 ของศาสนสถาน ณ วัดป่าพุทธญาณรังษี บ้านพระคือ จังหวัดขอนแก่น อธิบดีกรมอนามัย กล่าวว่า ช่วงวันหยุดยาว ประชาชนนิยมท่องเที่ยวและไปทำบุญที่วัดและศาสนสถานต่างๆ จึงขอความร่วมมือเจ้าหน้าที่ของวัดและศาสนสถานทุกแห่ง ร่วมกันล้างส้วมสาธารณะให้สะอาด เพื่อรองรับจำนวนผู้ใช้บริการ โดยเน้นการทำความสะอาดบริเวณผิวสัมผัสร่วม 7 จุดเสี่ยง ได้แก่ สายฉีดชำระ ที่กดโถส้วม โถปัสสาวะ ลูกบิดหรือกลอนประตู ที่รองนั่งโถส้วม พื้นห้องส้วมและที่เปิดก๊อก เพื่อสร้างสุขอนามัยที่ดี และลดความเสี่ยงโรคโควิด-19 ส่วนผู้ใช้บริการต้องช่วยกันรักษาความสะอาด มีพฤติกรรมในการใช้ส้วมอย่างถูกต้อง พร้อมเฝ้าระวังและป้องกันตนเองตามหลัก UP–DMHTA เน้นย้ำการสวมหน้ากาก เว้นระยะห่างและล้างมือ เพื่อป้องกันโรคสำหรับพนักงานทำความสะอาดขณะปฏิบัติงาน ต้องสวมหน้ากากผ้าหรือหน้ากากอนามัยทุกครั้ง สวมถุงมือยางและผ้ายางกันเปื้อน สวมรองเท้าพื้นยางหุ้มแข้ง หลีกเลี่ยงการใช้มือสัมผัสใบหน้าโดยไม่จำเป็น หลังจากปฏิบัติงานเสร็จ ต้องล้างมือให้สะอาดด้วยสบู่และน้ำทันที ที่ผ่านมา กรมอนามัยได้สนับสนุนให้สถานประกอบการ วัด และศาสนสถานทุกแห่ง ให้ความสำคัญต่อการพัฒนาส้วมสาธารณะให้ได้มาตรฐานส้วมสาธารณะระดับประเทศคือ สะอาด เพียงพอ และปลอดภัย